નવી દિલ્હી: ભારતીય રેલવેના તમામ દાવાઓ છતાં ટ્રેનો મોડી પડવાની સ્થિતિ જૈસે-થે જ છે. પેસેન્જર કે મેલ-એક્સપ્રેસ ટ્રેનો તો ઠીક, રાજધાની અને શતાબ્ધી એક્સપ્રેસ જેવી પ્રીમિયમ ટ્રેનો પણ સમયસર નથી ચાલી રહી. જુલાઈમાં રાજ્યસભામાં પૂછાયેલા એક પ્રશ્નના લેખિત જવાબમાં રેલવે રાજ્યમંત્રીએ જણાવ્યું હતું કે, ગત બે મહિનાથી વધુ સમયથી 20 ટકાથી વધુ રાજધાની અને શતાબ્ધી એક્સપ્રેસ ટ્રેન મોડી ચાલી રહી છે. તો, આ વર્ષે મેમાં આવેલા એક રિપોર્ટ મુજબ, નાણાંકિય વર્ષ 2017-18માં 30 ટકાથી વધુ ટ્રેનો સમય કરતા મોડી પડી હતી. સત્તાવાર આંકડા મુજબ, એપ્રિલ 2017થી માર્ચ 2018ની વચ્ચે ભારતીય રેલવેની 71.39 ટકા ટ્રેન જ સમયસર ચાલી. આ છેલ્લા ત્રણ વર્ષોમાં ટ્રેનના સમય પાલનના સૌથી ખરાબ પ્રદર્શનનો રેકોર્ડ છે.